நள்ளிரவில் முகையத்தீன் ஆண்டவர் பள்ளியிலிருந்து பெருத்த சத்தம் கேட்டதைத் தொடர்ந்து தூங்கிக் கொண்டிருந்த உறவினர்கள் எல்லாம் ‘என்னமோ ஏதோ..’ என்று பதட்டத்துடன் எழுந்து பள்ளி முன் கூடினார்கள் . கொடியெடுத்துப் போவது யார்….என்பது தொடர்பாகவும் ,ராத்திரி குத்துராத்தீப் நடத்தாது மற்றும் பணப் பிரச்சனை தொடர்பாகவும் பேசிப் பேசி பெரிதாக வெடித்து பெத்தப்பாவின் தம்பி மக்களும், அத்துமுனாவின் மாமா குடும்பத்துக்கும் வாக்குவாதம் முற்றி பெரிய ரகளையாகியிருந்தது. அத்துமுனாவின் மாமா எதுவும் பேசாமல் நின்றிருந்தது அவனுக்கு சங்கடத்தை ஏற்படுத்தியது. இறை நேசர்களின் புனிதம் மிக்க இடத்தில் பயமே இல்லாமல் இதென்ன அக்கப்போர்…….! அத்துமுனா வருத்தப்பட்டான். கூடிய உறவுக் கூட்டம் இகழ்ச்சியாகவும் – அதிர்ச்சியாகவும் வேடிக்கை பார்த்து நின்றது. அற்புதங்கள் நிகழ்த்தும் அவுலியாவுக்கு இதுவெல்லாம் கேட்குமோ….? என்று நினைப்பு ஓட சிரிப்பு எழுந்தது அவனுக்குள் !